Вікторыя Зелянкевіч

г. Паставы, Віцебская вобласць, сярэдняя школа № 1 г. Паставы

«У роднай хаце і качарга – маці». Як трапна і глыбока заўважана ў прыказцы! У большасці твораў Рыгора Барадуліна вобраз Маці і Радзімы ўзаемазвязаны і неразрыўны. Маці – гэта скарбонка маральных каштоўнасцей, дабро і справядлівасць, спагада і жаль. Маці для Рыгора Барадуліна была ідэалам і музай, якая жывіла і натхняла яго жыццё і творчасць. Маці Барадуліна ведала шмат цікавага, хоць і не была адукаваным чалавекам. Гэтыя каштоўнасці яна набыла дзякуючы вопыту і мудрасці, якія перадаваліся вякамі ад продкаў.

У сваёй творчасці аўтар вельмі часта вяртаецца да матчынай хаты. Бо хата, гэта не толькі пэўнае жытло, але і блізкі кожнаму па-свойму куток. Беларусы заўсёды ашчадна ставіліся да свайго роднага куточка. Калі чалавек пабудаваў і ўладкаваў уласны дом, тады, як кажуць, пражыў век нездарма.

Чаму аўтар дае параўнанне менавіта з качаргой? Па-сапраўднаму каштоўнай яна не была. Што тая качарга? Хісталася часам на адным іржавым цвіку на абпаленай асадзе ў нядбайнага гаспадара. Успамінаецца адразу такі выраз: «Нязграбны, як качарга». Але ж менавіта з гэткіх дробных празрыстых кропелек складаецца магутны, як акіян, вобраз Радзімы, вобраз велічны і дарагі.